Penészes falak a gyermekkórházban
Egy szülő fotókat készített a Budai Gyermekkórház áldatlan állapotáról: leszakadt mennyezet, penészes falak és koszos zuhanyzó. Az anya Facebook-bejegyzését már több mint 7 ezren osztották meg.
A szülő a gyermekét vitte laborvizsgálatra a Budai Gyermekkórházba, a vizeletmintát ebben a koszos, penészes helyiségben kellett produkálnia - mesélte az anyuka a RTL Klub Híradójának. Egy másik szülő is készített fotókat ugyanennek a kórháznak egy másik helyiségéről, ahol szintén hasonló állapotokat tapasztalt: hiányzó mennyezet, használhatatlan, hiányzó csap.
Az Állami Egészségügyi Ellátó Központ azt írta az RTL Klub kérdéseire, hogy a kórházban folyamatosan újítják fel a mosdókat, zuhanyzókat, a kisebb javításokra rendelkezésre áll a pénz.